君臣同德赋
白行简 (Tang)
曰若稽古巨唐。累圣重光。盛烈贯于千古。英声超于百王。尔乃偫瑞呈祥。众灵叶庆。神降休祉。天垂宝命。凤箓于是荐臻。龟书以之叠映。万姓忻东户之日。一人奏南风之咏。至矣哉。美无德而称焉。臣闻非常之主。必有非常之臣。是以元凯升而唐德茂。稷禹用而虞化淳。武丁梦徵兮求版筑之士。文王卜兆兮得垂钓之宾。岂直星精之诞方朔。维岳之降甫申。故能殷周叹其多士。皇汉歌其得人。亦有九合称齐。三分号蜀。犹传善政。尚留芳躅。方鸿翼以济时。比鱼水而敦俗。诚小国之边鄙。亦顺时而自足。岂若我圣明之有天下也。总六合以为家。笼八荒而建国。既垂拱而敷化。谅偃兵而兴德。为百代之规模。立万邦之轨则。于是大君端冕而多暇。偫臣奉职而有方。巍巍荡荡。济济锵锵。咸有一德。视人如伤。夔龙在位。鹓鹭成行。君臣同德而均美。圣母临人而永昌。岂徒超五臣而逾十乱。固将六五帝而四三皇。小臣微浅。才智疏越。滥吹紫庭。献赋绛阙。敢同舆颂。窃为歌曰。元首明哉。股肱良哉。盛德至矣。大业广矣。我一人兮化无穷。临万国兮道既融。同心同德。君圣臣忠。子子孙孙。永代克隆。